SK Úradný vestník Európskej únie C 346/56

Žaloba podaná 22. októbra 2010 — RTI a Elettronica Industriale/Komisia

(Vec T-506/10)

()

2010/C 346/109

Jazyk konania: angličtina

Účastníci konania

Žalobkyne: Reti Televisive Italiane SpA (RTI) a Elettronica Industriale SpA (Lissonne, Taliansko) (v zastúpení: J.-F. Bellis a S. Bariatti, advokáti)

Žalovaná: Európska komisia

Návrhy žalobkýň

— zrušiť napadnuté rozhodnutie,

— zaviazať Komisiu na náhradu trov konania.

Žalobné dôvody a hlavné tvrdenia

Touto žalobou sa žalobkyne domáhajú zrušenia rozhodnutia Komisie K(2010) 4976 v končenom znení z 20. júla 2010 o zmene uplatňovania záväzkov, ktoré boli pripojené k rozhodnutiu K(2003) 1082 v konečnom znení z 2. apríla 2003, ktorým bol postup, na základe ktorého News Corporation Limited (ďalej len „Newscorp“) získala úplnú kontrolu nad podnikmi Telepiù Spa a Stream Spa, vyhlásený za zlúčiteľný so spoločným trhom a Dohodou o EHP pod podmienkou, že Newscorp si splní všetky svoje záväzky (vec č. COMP/M.2876 — Newscorp/Telepiù) (1).

Žalobkyne uvádzajú na podporu svojej žaloby tri žalobné dôvody.

Po prvé žalobkyne tvrdia, že Komisia vychádzala z nesprávneho posúdenia, keď zistila, že podmienky na talianskom trhu platených televízií sa od prijatia rozhodnutia z 2. apríla 2003 („rozhodnutie o schválení“) zmenili v takom rozsahu, že to odôvodňuje preskúmanie záväzkov, ktoré tvoria prílohu rozhodnutia o schválení, a v dôsledku toho nesprávne uplatnila oznámenie o nápravných opatreniach a článok 8 ods. 2 nariadenia ES o fúziách (2). Žalobkyne uvádzajú, že existujú jednoznačné dôkazy o tom, že podmienky na trhu, na základe ktorých boli prijaté záväzky v roku 2003, sa výrazne a ani trvalo nezmenili. Najmä Sky Italia, talianska dcérska spoločnosť spoločnosti Newscorp, má naďalej absolútne dominantné postavenie na talianskom trhu platených televízií.

Po druhé žalobkyne tvrdia, že Komisia vychádzala z nesprávneho právneho posúdenia, zjavne nesprávneho posúdenia a porušila zásadu proporcionality, keď súhlasila s návrhom na preskúmanie záväzkov, ktorý podala Sky Italia, a prijala nové záväzky, ktoré navrhla spoločnosť Newscorp, a to v prípade, že nemožnosť Sky Italia zúčastniť sa budúceho výberového konania na digitálne pozemné televízne vysielanie, ktoré sa malo uskutočniť v Taliansku v nasledovných mesiacoch, by ju vylúčila z činnosti v oblasti voľne prístupného televízneho vysielania. Sky Italia už totiž vykonáva činnosť v oblasti voľne prístupného televízneho vysielania a má prístup k digitálnym pozemným prenosovým kapacitám, a to aj bez toho, aby sa zúčastnila výberového konania.

Po tretie žalobkyne tvrdia, že Komisia vychádzala zo zjavne nesprávneho posúdenia a nesprávneho právneho posúdenia, keď prijala napadnuté rozhodnutie a súhlasila s návrhom na preskúmanie záväzkov, ktorý podala Sky Italia, hoci väčšina účastníkov — vrátane talianskeho úradu hospodárskej súťaže a talianskeho telekomunikačného úradu —, ako ukázala uskutočnená analýza trhu v priebehu správneho konania, vyjadrila vážne obavy, pokiaľ ide o účinky navrhovaného preskúmania na taliansky trh platených televíznych staníc.

(1) Ú. v. ES L 110, s. 73.

(2) Nariadenie Rady (ES) č. 139/2004 z 20. januára 2004 o kontrole koncentrácií medzi podnikmi (Nariadenie ES o fúziách) (Ú. v. EÚ L 24, s. 1; Mim. vyd. 08/003, s. 40).